Σενεγάλη

Η Σενεγάλη, επισήμως Δημοκρατία της Σενεγάλης, είναι μια χώρα νότια του ποταμού Σενεγάλη στη δυτική Αφρική. Δυτικά βρέχεται από τον Ατλαντικό ωκεανό. Συνορεύει με τη Μαυριτανία βόρεια, το Μάλι ανατολικά και νότια με τη Γουινέα και τη Γουινέα-Μπισσάου. Η Γκάμπια περικλείεται από τη Σενεγάλη, ενώ τα νησιά του Πράσινου Ακρωτηρίου βρίσκονται σε απόσταση 560 χιλιομέτρων από τις ακτές της Σενεγάλης. Η χώρα έχει έκταση 196.722 τ.χλμ. και πληθυσμό, σύμφωνα με επίσημη εκτίμηση για το 2021, 17.223.497 κατοίκους.

Ιστορία 
Αρχαιολογικά ευρήματα στην περιοχή αποδεικνύουν πως η Σενεγάλη κατοικούνταν από τους προϊστορικούς χρόνους. Ο ισλαμισμός, που αποτελεί την κυρίως θρησκεία στη Σενεγάλη, έφτασε στην περιοχή τον 11ο αιώνα μ.Χ. Στις μέρες μας, το 95% των Σενεγαλέζων είναι Μουσουλμάνοι. Πολλές ήταν οι ευρωπαϊκές δυνάμεις που ήρθαν στην περιοχή από τον 15ο αιώνα και μετά, μέχρι που η Γαλλία πήρε υπό την κυριαρχία τη Σενεγάλη, που θεωρείτο στρατηγικό λιμάνι για το δουλεμπόριο. Η Σενεγάλη κήρυξε την ανεξαρτησία της από τη Γαλλία στις 4 Απριλίου 1960, που είναι και η εθνική της επέτειος.
Την 1η Φεβρουαρίου του 1982, η Σενεγάλη και η Γκάμπια σχηματίζουν μια συνομοσπονδία γνωστή ως Σενεγκάμπια, η οποία όμως διαλύθηκε το 1989. 
Ο Αμπντού Ντιουφ υπήρξε πρόεδρος της χώρας από το 1981 μέχρι το 2000.

Γεωγραφία 
Η Σενεγάλη βρίσκεται στα δυτικά της Αφρικής. Τα βόρεια σύνορα σχηματίζονται από τον ποταμό Σενεγάλη, ενώ η πρωτεύουσα Ντακάρ βρίσκεται στη χερσόνησο του Πράσινου Ακρωτηρίου, του πιο δυτικού σημείου της ηπειρωτικής Αφρικής.
Το τοπικό κλίμα είναι τροπικό: συγκεκριμένες εποχές ξηρασίας και υγρασίας, που διαμορφώνονται από τους νοτιοανατολικούς ανέμους το χειμώνα και τους νοτιοδυτικούς ανέμους του καλοκαιριού. Η μέση μεγαλύτερη θερμοκρασία είναι γύρω στους 27 °C, ενώ από το Δεκέμβριο μέχρι το Φεβρουάριο παρατηρείται η χαμηλότερη θερμοκρασία, περίπου 17 °C.

Διακυβέρνηση 
Η χώρα είναι ημιπροεδρική δημοκρατία (φιλελεύθερη δημοκρατία), με Αρχηγό Κράτους τον Πρόεδρο της Δημοκρατίας, ο οποίος εκλέγεται για πενταετή θητεία από το λαό. Τον Ιούνιο του 2009 θεσπίστηκε και το αξίωμα του Αντιπροέδρου. Δικαίωμα ψήφου έχουν όσες και όσοι είναι ηλικίας 18 ετών και άνω. Τη νομοθετική εξουσία ασκεί η Βουλή (Assemblée Nationale), η οποία εκλέγεται επίσης για πενταετή θητεία από το λαό και απαρτίζεται από 120 μέλη.

Εκλογές 

Στις προεδρικές εκλογές που διεξήχθησαν σε δύο γύρους το 2012, Πρόεδρος εξελέγη ο Μακί Σαλ, ο οποίος επανεξελέγη το 2019 από τον 1ο γύρο . Στις βουλευτικές εκλογές που διεξήχθησαν την 1η Ιουλίου 2012, με το συνασπισμό που είναι φίλα προσκείμενος στον πρόεδρο Σαλ (Ενωμένοι με Ελπίδα) να κερδίζει τις 119 επί συνόλου 150 εδρών στην Εθνοσυνέλευση και το Δημοκρατικό Κόμμα της Σενεγάλης να καταλαμβάνει 12 έδρες. Η συμμετοχή ήταν της τάξης του 36,8%.
Ως αποτέλεσμα της εφαρμογής του νέου εκλογικού νόμου για την ισότιμη εκπροσώπηση στις κομματικές λίστες, 64 γυναίκες εξελέγησαν στην Εθνοσυνέλευση.

Διοικητική διαίρεση 

Η Σενεγάλη διαιρείται σε 14 περιφέρειες (régions) και υποδιαιρείται σε 34 διαμερίσματα (départements), 94 δήμους (arrondissements) και πολλές κοινότητες (communes). Οι περιφέρειες:

 Ζιγκινσόρ
 Καολάκ
 Κολντά
 Λουγκά
 Ματάμ
 Ντακάρ
 Ντιουρμπέλ
 Σαν Λουί
 Ταμπακούντα
 Τιες
 Φατίκ
 Καφρίν
 Κεντούγκου
 Σεντιού

Δημογραφία 
Οι κάτοικοι είναι κυρίως Μουσουλμάνοι στο θρήσκευμα, σε ποσοστό 94%. Επίσημη γλώσσα είναι η γαλλική, ενώ ομιλούνται επίσης και τοπικές διάλεκτοι (Ουολόφ, Πουλάαρ, Ζολά, Μαντίνκα). Το 43,3% του συνολικού πληθυσμού ανήκουν στην εθνοτική ομάδα Ουολόφ. 

Το προσδόκιμο ζωής στο σύνολο του πληθυσμού, σύμφωνα με εκτιμήσεις του 2019 του Παγκόσμιου Οργανισμού Υγείας ήταν 68,6 χρόνια (66,8 χρόνια οι άνδρες και 70,1 οι γυναίκες).

Θρησκεία 
Το 94% των κατοίκων είναι σουνίτες μουσουλμάνοι, το 1% ασπάζεται τοπικά θρησκεύματα και το 5% είναι χριστιανοί, κυρίως ρωμαιοκαθολικοί. Επίσης, υπάρχουν 1.161 Μάρτυρες του Ιεχωβά. Παρότι στην ουσία είναι ισλαμικό κράτος, έχει θεσπιστεί ωστόσο η ανεξιθρησκία ως βασική συνταγματική αρχή. Ο λαϊκός χαρακτήρας του κράτους είναι κατοχυρωμένος από το πρώτο κιόλας σύνταγμα.

Γλώσσα και εθνότητες 
Οι επίσημες γλώσσες της Σενεγάλης είναι η γαλλική και η ουολόφ, παρόλα αυτά η γαλλική αποτελεί μητρική γλώσσα ενός μικρού τμήματος του πληθυσμού. Στη χώρα ομιλούνται πάνω από 30 γλώσσες και διάλεκτοι, με πιο διαδεδομένη την ουολόφ η οποία είναι μητρική γλώσσα για περίπου 4,6 εκατομμύρια κατοίκους, ενώ χρησιμοποιείται ως γλώσσα επικοινωνίας από 7,8 εκατομμύρια κατοίκους της ευρύτερης περιοχής. Άλλες διαδεδομένες γλώσσες είναι των Πουλάρ και των Σερέρ.

Μεταφορές 
Το 2008 λειτουργούσαν 17 συνολικά αεροδρόμια. Κυριότερο λιμάνι είναι το Ντακάρ. Η οδήγηση γίνεται στα δεξιά.

Παραπομπές

Εξωτερικοί σύνδεσμοι